SKLEP SVETA (EU) 2022/1223

z dne 12. julija 2022

o dodelitvi sredstev, sproščenih iz projektov v okviru 10. in 11. Evropskega razvojnega sklada, za financiranje ukrepov za reševanje krize na področju prehranske varnosti in ekonomskega šoka v afriških, karibskih in pacifiških državah (države AKP) po ruski vojni agresiji proti Ukrajini

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP-ES in o dodelitvi finančne pomoči čezmorskim državam in ozemljem, za katere se uporablja četrti del Pogodbe ES (1) (v nadaljnjem besedilu: Notranji sporazum za 10. ERS), zlasti člena 1(5) Notranjega sporazuma za 10. ERS,

ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (2) (v nadaljnjem besedilu: Notranji sporazum za 11. ERS), in zlasti člen 1(4) in (5) Notranjega sporazuma za 11. ERS,

ob upoštevanju predloga Evropske komisije,

ob upoštevanju naslednjega:

(1) Po ruski vojni agresiji proti Ukrajini se razmere na področju prehranske varnosti po svetu hitro slabšajo in med prizadetimi državami je veliko najmanj razvitih držav ali držav z nizkimi dohodki in pomanjkanjem hrane.

(2) V okviru geografskega stebra Instrumenta za sosedstvo ter razvojno in mednarodno sodelovanje – Globalna Evropa vzpostavljenega z Uredbo (EU) 2021/947 Evropskega parlamenta in Sveta (3) so za programe že predvidene 3 milijarde EUR. Od tega zneska je bilo 2,3 milijarde EUR načrtovanih za financiranje ukrepov na področju kmetijstva, prehrane, vode in sanitarnih storitev med letoma 2021 in 2024 v afriških, karibskih in pacifiških državah (države AKP). Glede na obseg potreb in pričakovane posledice bi bilo treba uporabiti dodatna sredstva za podporo najbolj prizadetim partnerskim državam.

(3) Unija je blizu izvršitve celotnega začetnega proračuna za humanitarno pomoč, namenjenega prehranski varnosti in s tem povezanim potrebam v državah AKP, ki so bile ugotovljene pred začetkom ruske vojne agresije na Ukrajino. Glede na izjemno težke razmere na področju prehranske varnosti v državah AKP je treba ta sredstva dopolniti z ustreznimi viri, da bi se odzvali na nadaljnje povečevanje humanitarnih potreb in zagotovili kontinuiteto sodelovanja po prehodu od kriznih razmer do stabilnih pogojev za razvoj.

(4) Evropski svet je v svojih sklepih z dne 24. in 25. marca 2022 Komisijo pozval, naj se prednostno posveti delu v zvezi s prehransko varnostjo in dostopnostjo hrane na svetovni ravni, zlasti s podpiranjem prehranske varnosti in kmetijstva v Ukrajini ter v najbolj ranljivih in najbolj prizadetih tretjih državah.

(5) Evropski svet je v svojih sklepih z dne 30. in 31. maja 2022 Komisijo pozval, naj preuči možnost uporabe rezerv iz Evropskega razvojnega sklada (ERS) za podporo najbolj prizadetim partnerskim državam.

(6) Svet je v svojih sklepih z dne 20. junija 2022 podprl globalno odzivanje Ekipe Evropa glede prehranske varnosti ter pozval Komisijo, Evropsko službo za zunanje delovanje (ESZD) in države članice, naj prednostno razvrstijo svojo finančno podporo za obravnavanje svetovne prehranske varnosti, vključno s takojšnjimi humanitarnimi potrebami, kar po potrebi zajema finančno in tehnično pomoč državam uvoznicam hrane, ter srednje- do dolgoročnimi trajnostnimi prehranskimi sistemi in okrepljeno lokalno proizvodnjo za večjo odpornost, ter preučijo vse razpoložljive vire financiranja, vključno z mobilizacijo rezerv iz ERS.

(7) Svet je poleg tega poudaril, kako pomembno je, da Unija pokaže močno solidarnost s hitrim in celovitim odzivanjem na temelju učinkovitega multilateralizma ter na podlagi Sporočila Komisije z dne 23. marca 2022„Zagotavljanje prehranske varnosti in krepitev odpornosti prehranskih sistemov“ ter treh stebrov – trgovine, solidarnosti in proizvodnje – Misije za odpornost na področju prehrane in kmetijstva (FARM), ki jo je Evropski svet pozdravil, in v celoti usklajeno s skupino Združenih narodov za odzivanje na svetovne krize (GCRG) in drugimi ustreznimi mednarodnimi pobudami, zlasti globalnim zavezništvom za prehransko varnost, ki ga je vzpostavila skupina G7.

(8) Glede na znaten učinek v različnih partnerskih državah AKP bi morala izredna mobilizacija sredstev, sproščenih iz projektov v okviru 10. in 11. ERS, Uniji in njenim državam članicam omogočiti, da povečajo svoj odziv na krizo ter pri tem posebno pozornost namenijo najranljivejšim in najbolj izpostavljenim državam AKP.

(9) Ta sredstva bi morala financirati ukrepe za zagotavljanje podpore proizvodnji hrane in odpornosti prehranskih sistemov, humanitarne pomoči in makroekonomske podpore za zagotavljanje makroekonomske stabilnosti, ponovno pridobitev fiskalnega manevrskega prostora ter povečanje mednarodnih rezerv, predvsem v okviru večstranskih teles. Ta sredstva bi morala vključevati odhodke za podporo iz člena 6 Notranjega sporazuma za 11. ERS.

(10) V skladu s členom 153 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (4) se delež Združenega kraljestva v teh sredstvih ne bo ponovno uporabil.

(11) Glede na to, da člen 14(3) Notranjega sporazuma za 11. ERS določa, da ostane ta sporazum veljaven tako dolgo, kolikor je potrebno za celotno izvedbo vseh dejavnosti, ki se financirajo v okviru Sporazuma o partnerstvu AKP-EU, se to razlaga tako, da vključuje trenutno izredno mobilizacijo sredstev, sproščenih iz 10. in 11. ERS, za financiranje ukrepov za reševanje krize na področju prehranske varnosti in ekonomskega šoka v državah AKP po ruski vojni agresiji proti Ukrajini.

(12) Ta sredstva bi bilo treba uporabiti v skladu s pravili in postopki, ki se uporabljajo za 11. ERS, kot so določeni v Uredbi Sveta (EU) 2015/322 (5) in v Uredbi Sveta (EU) 2018/1877 (6) .

(13) Ponovno uporabljena sredstva 10. ERS, za katera prej niso bile prevzete obveznosti v skladu s členom 1(3) Notranjega sporazuma za 11. ERS ali ki so bila sproščena v skladu s členom 1(4) zadevnega sporazuma, ostanejo sredstva 10. ERS na podlagi člena 1(2), točka (a), Notranjega sporazuma za 10. ERS.

(14) Ponovno uporabljena sredstva 11. ERS, za katera prej niso bile prevzete obveznosti ali ki so bila sproščena v skladu s členom 24(5) Uredbe (EU) 2018/1877, ostanejo sredstva 11. ERS na podlagi člena 1(2), točka (a), Notranjega sporazuma za 11. ERS –

SPREJEL NASLEDNJI SKLEP:

Člen 1 1. Za financiranje ukrepov za reševanje krize na področju prehranske varnosti in ekonomskega šoka v državah AKP po ruski vojni agresiji proti Ukrajini se iz sredstev, sproščenih iz projektov v okviru 10. in 11. ERS, izjemoma dodeli znesek do največ 600 000 000 EUR. 2. Sredstva iz odstavka 1 bi morala financirati ukrepe za zagotavljanje naslednje podpore: — do 350 000 000 EUR za proizvodnjo hrane in odpornost prehranskih sistemov, — do 150 000 000 EUR za humanitarno pomoč ter — do 100 000 000 EUR za makroekonomsko podporo. 3. Iz zneska iz odstavka 1 se do 488 000 000 EUR dodeli iz 10. ERS ter do 112 000 000 EUR iz 11. ERS. Iz teh sredstev se za odhodke Komisije za podporo dodeli znesek do največ 18 000 000 EUR. 4. Ta sredstva se uporabijo za finančne obveznosti v skladu s pravili in postopki, ki se uporabljajo za 11. ERS, kot so določeni v Uredbah (EU) 2015/322 in (EU) 2018/1877.

Člen 2 Ta sklep začne veljati dan po sprejetju.

V Bruslju, 12. julija 2022 Za Svet predsednik Z. STANJURA

(1) UL L 247, 9.9.2006, str. 32.

(2) UL L 210, 6.8.2013, str. 1.

(3) Uredba (EU) 2021/947 Evropskega parlamenta in Sveta z dne 9. junija 2021 o vzpostavitvi Instrumenta za sosedstvo ter razvojno in mednarodno sodelovanje – Globalna Evropa, spremembi in razveljavitvi Sklepa št. 466/2014/EU Evropskega parlamenta in Sveta ter razveljavitvi Uredbe (EU) 2017/1601 Evropskega parlamenta in Sveta ter Uredbe Sveta (ES, Euratom) št. 480/2009 (UL L 209, 14.6.2021, str. 1).

(4) UL L 29, 31.1.2020, str. 7.

(5) Uredba Sveta (EU) 2015/322 z dne 2. marca 2015 o izvajanju 11. Evropskega razvojnega sklada (UL L 58, 3.3.2015, str. 1).

(6) Uredba Sveta (EU) 2018/1877 z dne 26. novembra 2018 o finančni uredbi, ki se uporablja za 11. Evropski razvojni sklad, in razveljavitvi Uredbe (EU) 2015/323 (UL L 307, 3.12.2018, str. 1).